Foilsiú teachtaireachta maidir le leasú caighdeánach a fhormheas, ar leasú ar shonraíocht táirge atá ann le haghaidh ainm in earnáil an fhíona, dá dtagraítear in Airteagal 17(2) agus Airteagal (3) de Rialachán Tarmligthe (AE) 2019/33 ón gCoimisiún

(2022/C 278/07)

Foilsítear an teachtaireacht seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

TEACHTAIREACHT MAIDIR LE LEASÚ CAIGHDEÁNACH AR AN DOICIMÉAD AONAIR

“Touraine”

PDO-FR-A0501-AM03

Dáta cur i bhfeidhm: 12.5.2022

1. Tuairisc agus na cúiseanna leis an leasú

1. Cód Geografach Oifigiúil

Tuairisc agus cúiseanna

Rinneadh na bardais a chuimsítear sa limistéar geografach agus sa limistéar atá díreach in aice láimhe a thabhairt cothrom le dáta i gcomhréir leis an Code officiel géographique [Cód Geografach Oifigiúil].

Níor athraíodh teorainn an limistéir.

Leasaíodh pointe 6 agus pointe 9 den doiciméad aonair.

2. Limistéar dáileachta críochnaithe

Tuairisc agus cúiseanna

Cuireadh na dátaí an 9 agus an 10 Feabhra 2022 leis an liosta de chruinnithe den choiste náisiúnta ábhartha a d'fhormheas na limistéir dháileachta chríochaithe.

Is é is cuspóir leis an leasú seo an dáta ar a d’fhormheas an t-údarás náisiúnta na hathruithe ar an limistéar dáileachta críochnaithe laistigh den limistéar geografach táirthe a chur leis. Déantar dáileachtaí a chríochú, trí na dáileachtaí laistigh den limistéar geografach táirgthe a shainaithint, ar dáileachtaí iad atá oiriúnach chun an táirge a tháirgeadh ar táirge é a chumhdaítear leis an sonrúchán tionscnaimh faoi chosaint.

Maidir le sonrúcháin gheografacha “Oisly” agus ‘Chenonceaux, aistríodh ó phróiseas aitheanta dáileachta chuig sonrúchán dáileachta chun na dáileachtaí is féidir fíon faoi shonrúchán “Touraine” a tháirgeadh, sonrúchán ag a bhfuil na sonrúcháin gheografacha comhlántacha sin.

Ní bhaineann an leasú seo leis an doiciméad aonair.

3. Forálacha agra-chomhshaoil

Tuairisc agus cúiseanna

Cuireadh an fhoráil seo a leanas leis maidir le gach dáileacht a tháirgeann fíon faoin sonrúchán:

“Toirmisctear rialú iomlán ceimiceach fiailí ar dháileachtaí”.

Is éard a bheartaítear leis an leasú sin an t-éileamh sochaíoch i dtaca le laghduithe ar úsáid táirgí cosanta plandaí agus an comhshaol a chur san áireamh ar bhealach níos fearr.

Ní thagann aon athrú ar an doiciméad aonair as an leasú seo.

4. Tagairt don chomhlacht cigireachta

Tuairisc agus cúiseanna

Cuireadh foclaíocht úr ar an tagairt don chomhlacht cigireachta lena ailíniú leis an bhfoclaíocht a úsáidtear i sonraíochtaí táirge eile. Is leasú eagarthóireachta amháin é sin.

Ní thagann aon athrú ar an doiciméad aonair as an leasú seo.

DOICIMÉAD AONAIR

1. Ainm an táirge

Touraine

2. Cineál táisc gheografaigh

STFC – Sonrúchán Tionscnaimh Faoi Chosaint

3. Catagóirí na dtáirgí fíniúna

1. Fíon

5. Fíon súilíneach ar ardchaighdeán

4. Tuairisc ar an bhfíon nó ar na fíonta

1. Caighdeáin anailíseacha

TUAIRISC ACHOMAIR I SCRÍBHINN

Cuimsítear fíonta socra geala, dearga agus rosé agus fíonta súilíneacha geala agus rosé sna fíonta. Bíonn neart alcóil nádúrtha íosta 10 % de réir toirte sna fíonta geala, dearga agus rosé.

Ní mór do gach baisc fíona na caighdeáin anailíseacha seo a leanas a chomhlíonadh tar éis a buidéalaithe:

— Tá méid siúcra choipigh (glúcós móide fruchtós) nach mó ná 4 ghram in aghaidh an lítir agus leibhéal iomlán aigéadachta atá níos mó ná 3,5 gram in aghaidh an lítir, arna chur in iúl mar aigéad tartarach, sna fíonta.

— Bíonn méid siúcra choipigh (glúcós móide fruchtós) nach mó ná 2 ghram in aghaidh an lítir sna fíonta dearga. Cuirtear coipeadh malalachtach i gcrích le haghaidh fíonta dearga. Níl an méid aigéadachta malaí níos mó ná 0,3 gram in aghaidh an lítir.

— Na fíonta geala agus rosé a tháirgtear gan saibhriú agus ina bhfuil neart iarbhír alcóil íosta de réir toirte 12,5 %, tá méid siúcra choipigh (glúcós móide fruchtós) nach mó ná 6 ghram in aghaidh an lítir iontu. Sa chás sin, ní bhíonn an méid aigéadachta íosta iomlán níos mó ná 1 ghram amháin in aghaidh an lítir, arna shloinneadh mar aigéad tartarach, níos mó ná an méid siúcra choipigh (glúcós móide fruchtós).

— Tar éis an tsaibhrithe, ní sháraíonn neart alcóil iomlán na bhfíonta de réir toirte an méid seo a leanas: 12,5 % le haghaidh na bhfíonta geala, dearga agus rosé, agus 13 % le haghaidh na fíonta súilíneacha geala agus rosé, má saibhríodh an úrfhíon. Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) Íosmhéid aigéadachta iomláine Uasmhéid aigéadachta luainí (mar mhilleachoibhéisí in aghaidh an lítir) Uasmhéid dé-ocsaíde sulfair iomláine (mar mhilleagraim in aghaidh an lítir)

2. Aigéadacht

TUAIRISC ACHOMAIR I SCRÍBHINN

Maidir leis na fíonta socra geala agus rosé, is iad siúd a leagtar síos i reachtaíocht an Aontais na leibhéil aigéadachta luainí agus an méid iomlán dé-ocsaíde sulfair. Maidir leis na fíonta socra dearga, is iad siúd a leagtar síos i reachtaíocht an Aontais na leibhéil aigéadachta luainí agus an méid iomlán dé-ocsaíde sulfair.

Maidir leis na fíonta súilíneacha rosé agus geala, is iad siúd a leagtar síos i reachtaíocht an Aontais na leibhéil aigéadachta luainí, an méid iomlán dé-ocsaíde sulfair agus dé-ocsaíde carbóin iomlán.

Maidir le gach baisc neamhbhuidéalaithe fíona is féidir a lipéadú mar “primeur” (“luath”) nó “nouveau” (“nua”), tá leibhéal aigéadachta luainí nach mó ná 10,2 milleachoibhéis in aghaidh an lítir iontu.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) Íosmhéid aigéadachta iomláine Uasmhéid aigéadachta luainí (mar mhilleachoibhéisí in aghaidh an lítir) Uasmhéid dé-ocsaíde sulfair iomláine (mar mhilleagraim in aghaidh an lítir)

3. Tuairisc

TUAIRISC ACHOMAIR I SCRÍBHINN

Baineann maothlachas le fíonta ag a bhfuil an sonrúchán tionscnaimh faoi chosaint “Touraine” agus iad sa bhéal chomh maith le críoch úr agus dhea-mheasctha. Baineann réimse blasanna leis na fíonta geala, a mbíonn dath órga éadrom orthu go minic, idir blasanna ina bhfuil iarracht de thorthaí citris nó andúchasacha agus blasanna bláthacha atá cosúil le bláthanna bána. Fanann blas úr ina ndiaidh.

Bíonn blasanna fíneálta ar na fíonta rosé agus iarracht de chuirín dubh, torthaí andúchasacha nó citreas iontu.

Maidir leis na fíonta dearga a tháirgtear ón gcineál Gamay N – fíonta a lipéadtear mar “Gamay” nó atá sonraithe mar “primeur” nó “nouveau” – is minic a bhíonn dath an tsilín orthu agus eascraíonn blasanna te caor dearg astu le tainniní síodúla. Is fíonta cothroma iad sin, ag meascadh éadroime agus galántachta. Na fíonta a tháirgtear ó mheascáin de chineál Cabernet Franc N siar d’fhadlíne Tours, nó ón gcineál sin amháin, bíonn siad galánta agus cumhachtach agus baineann struchtúr maith tainniní leo chomh maith le léiriú cumhra ina chuimsítear torthaí dearga agus dubha agus dathanna idir dath an rúibín dhorcha agus gairnéid domhain.

Bíonn struchtúr aigéadach den chuid is mó ag na fíonta súilíneacha geala agus rosé agus tugann an struchtúr sin úire agus galántacht do na fíonta. Bíonn blasanna torthaíocha ann in éineacht leis an aigéadacht chomh maith le blas beag de brioche a d’fhéadfadh forbairt thar am.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) Íosmhéid aigéadachta iomláine Uasmhéid aigéadachta luainí (mar mhilleachoibhéisí in aghaidh an lítir) Uasmhéid dé-ocsaíde sulfair iomláine (mar mhilleagraim in aghaidh an lítir)

5. Cleachtais fíonóireachta

1. Cleachtais fíoneolaíochta shonracha

a. Cleachtas fíoneolaíochta sonrach

— Maidir le fíonóireacht fíonta rosé, ceadaítear úsáid a bhaint as gualach fíoneolaíochta, cé acu an gual leis féin nó measctha in ullmhúcháin, le haghaidh úrfhíonta agus fíonta óga atá fós faoi choipeadh, laistigh de theorainn 15 % de thoirt na bhfíonta rosé arna ndéanamh ag saothróir fíona ainmnithe le haghaidh buaint shonrach, ag uasmhéid 60 gram in aghaidh an heictilítir.

— Ceadaítear teicnící laghdúcháin chun na fíonta dearga a shaibhriú, agus tá an ráta uasta maidir le tiúchan páirteach socraithe ag 10 % i ndáil leis na toirteanna a úsáidtear.

— Is trí choipeadh tánaisteach go heisiach sa bhuidéil ghloine, a dhéantar na fíonta súilíneacha.

— Tar éis an tsaibhrithe, ní sháraíonn neart alcóil iomlán na bhfíonta de réir toirte an méid seo a leanas: 12,5 % le haghaidh na bhfíonta geala, dearga agus rosé, agus 13 % le haghaidh na fíonta súilíneacha geala agus rosé, má saibhríodh an úrfhíon.

Chomh maith leis na forálacha thuas, ní mór do na cleachtais fíoneolaíochta a ghlactar le haghaidh na bhfíonta na ceanglais a chomhlíonadh a leagtar síos i reachtaíocht an Aontais agus leis an gCód Tuaithe agus Iascach.

b. An modh saothraithe

Is é 4 500 planda in aghaidh an heicteáir dlús plandála íosta na bhfíniúnacha, agus fad 2,10 méadar ar a mhéad idir na línte. Is é 0,9 méadar an t-íosfhad is féidir a bheith idir plandaí sa ró céanna.

Déantar na fíniúnacha a phrúnáil agus 11 bhachlóg ar a mhéad in aghaidh an phlanda i gceist, gan bheann an úsáidtear prúnáil leacaithe nó prúnáil mheasctha.

Gan beann ar an modh prúnála, féadtar na fíniúnacha a phrúnáil le 2 bhachlóg sa bhreis in aghaidh an phlanda, ar choinníoll nach bhfuil líon na gcraobh ar a bhfuil torthaí in aghaidh an phlanda don bhliain níos mó ná 11 ag an gcéim feineolaíocha a chomhfhreagraíonn do 11 nó 12 dhuilleog.

2. Uastáirgeacht

a. Fíonta geala 72 heictilítear in aghaidh an heicteáir

b. Fíon dearg agus fíon rosé 66 heictilítear in aghaidh an heicteáir

c. Fíonta súilíneacha 78 heictilítear in aghaidh an heicteáir

6. Limistéar geografach críochaithe

Maidir leis na fíonta socra, déantar na fíonchaora a bhuain agus déantar na fíonta agus forbraítear iad, agus maidir leis na fíonta súilíneacha déantar na fíonchaora a bhuain agus déantar, forbraítear, aosaítear agus déantar iad a bhuidéalú i gcríoch na mbardas seo a leanas (liosta a cuireadh le chéile ar bhonn Chód Geografach Oifigiúil 2021):

— Roinn Indre-et-Loire: Amboise, Anché, Artannes-sur-Indre, Athée-sur-Cher, Avoine, Avon-les-Roches, Azay-le-Rideau, Azay-sur-Cher, Beaumont-en-Véron, Benais, Bléré, Bossay-sur-Claise, Bourgueil, Brizay, Candes-Saint-Martin, Cangey, Chambray-lès-Tours, Chançay, Chanceaux-sur-Choisille, La Chapelle-sur-Loire, Chargé, Cheillé, Chemillé-sur-Indrois, Chenonceaux, Chinon, Chisseaux, Chouzé-sur-Loire, Cinais, Cinq-Mars-la-Pile, Civray-de-Touraine, Coteaux-sur-Loire, Couziers, Cravant-les- Côteaux, La Croix-en-Touraine, Crouzilles, Dierre, Draché, Epeigné-les-Bois, Esvres, Fondettes, Francueil, Genillé, Huismes, L’Ile-Bouchard, Ingrandes-de Touraine, Joué-lès-Tours, Langeais (iarchríoch bardasach Langeais amháin, atá anois mar shuíochán riaracháin an bhardais níos mó), Larçay, Lémeré, Lerné, Lignières-de-Touraine, Ligré, Limeray, Lussault-sur-Loire, Luynes, Luzillé, Marçay, Montlouis-sur-Loire, Montreuil-en-Touraine, Mosnes, Nazelles-Négron, Neuillé-le-Lierre, Noizay, Panzoult, Parçay-Meslay, Pocé-sur-Cisse, Pont-de-Ruan, Razines, Restigné, Reugny, Rigny-Ussé, Rivarennes, Rivière, La Roche-Clermault, Rochecorbon, Saché, Saint-Avertin, Saint-Benoît-la-Forêt, Saint-Etienne-de-Chigny, Saint-Germain-sur-Vienne, Saint-Martin-le-Beau, Saint-Nicolas-de-Bourgueil, Saint-Ouen-les-Vignes, Saint-Règle, Sainte-Maure-de-Touraine, Savigny-en-Véron, Savonnières, Sazilly, Seuilly, Souvigny-de-Touraine, Tavant, Theneuil, Thilouze, Thizay, Tours, Vallères, Véretz, Vernou-sur-Brenne, Villaines-les-Rochers, Vouvray;

— Roinn Loir-et-Cher: Angé, Blois, Chailles, Châteauvieux, Châtillon-sur-Cher, Chaumont-sur-Loire, Chémery, Chissay-en-Touraine, Choussy, Le Controis-en-Sologne (críoch an iarbhardais cumaiscthe Contres et de Thenay amháin), Couddes, Couffy, Faverolles-sur-Cher, Mareuil-sur-Cher, Méhers, Mesland, Meusnes, Monteaux, Monthou-sur-Bièvre, Monthou-sur-Cher, Montrichard Val de Cher, Noyers-sur-Cher, Oisly, Pontlevoy, Pouillé, Rilly-sur-Loire, Saint-Aignan, Saint-Georges-sur-Cher, Saint-Julien-de-Chédon, Saint-Romain-sur-Cher, Sassay, Seigy, Soings-en-Sologne, Thésée, Valaire, Valencisse (críoch an iarbhardais cumaiscthe Chambon-sur-Cisse agus Molineuf amháin) Vallières-les-Grandes, Valloire-sur-Cisse críoch an iarbhardais cumaiscthe Chouzy-sur-Cisse amháin) agus Veuzain-sur-Loire críoch an iarbhardais cumaiscthe Onzain amháin).

7. Cineál/cineálacha fíniúna

Cabernet Franc N

Cabernet-Sauvignon N

CHARDONNAY B

Chenin B

Cot N – Malbec

Gamay N

Grolleau N

Grolleau Gris G

Meunier N

Orbois B

Pineau d’Aunis N

Pinot Gris G

Pinot Noir N

Sauvignon B – Sauvignon Blanc

Sauvignon Gris G – Fié Gris

8. Tuairisc ar an nasc (na naisc)

Is éard atá sa limistéar geografach ardchlár droimneach réidh sa chuid thiar theas d’Imchuach Pháras agus is limistéar cumair atá ann, áit a shreabhann trí fho-abhainn, an Cher, an Indre agus an Vienne, isteach sa Loire. Cumhdaíonn na fíniúnacha thart ar 100 ciliméadar líneach taobh le gleannta na n-aibhneacha, cé is moite d’fhíniúnacha Sologne, atá suite i suíomhanna ardchláir idir an Cher agus an Loire.

Síneann limistéir gheografacha ainmneacha geografacha breise “Amboise” agus “Mesland” isteach go croí na bhfánaí atá scaipthe amach ón iarthar go dtí an t-oirthear taobh le Gleann an Loire, agus ritheann limistéar geografach breise “Azay-le-Rideau” taobh le gleann an Indre.Tá an chríoch atá cumhdaithe faoi ainm geografach breise “Chenonceaux” le fáil i ngleann íochtarach Cher, agus tá “Oisly” le fáil san ardchlár oirthearach atá suite idir an Loire agus an Cher.

Is annamh a bhíonn an airde ghinearálta níos airde ná 100 méadar nó 120 méadar i gcríoch na 143 bhardas lena ndéantar an limistéar geografach.

Tagann na fíonta ó dháileachtaí a críochaíodh go docht agus go beacht, bunaithe ar láir stairiúla na táirgeachta. Is féidir na dáileachtaí sin a roinnt idir na catagóirí seo a leanas:

— dáileachtaí ag a bhfuil ithreacha a tháinig ó chré agus breochloch agus iad measctha le gaineamh Mhéicéineach, agus tugtar “bournais perrucheux” ar na hithreacha sin go háitiúil,

— dáileachtaí ag a bhfuil ithreacha a tháinig ó chré agus breochloch, nó “perruches”, nó ithreacha cré carraigeacha cailcreacha a tháinig ó aolchloch agus ar a dtugtar “aubuis” go háitiúil; is ithreacha te agus scagacha iad seo atá le fáil ar na fánaí níos ísle, nó ar “côtes” na ngleannta;

— dáileachtaí ag a bhfuil ithreacha gleanna agus atá suite ar léibhinn a chruthaigh dríodar glárach ársa, ar a dtugtar “graviers” go háitiúil.

Tairbhíonn an limistéar geografach d’aeráid mhuirí, agus laghdaíonn an tionchar a bhíonn ag an aeráid sin go suntasach i dtreo na coda oirthearaí den limistéar, is é sin, soir d’fhadlíne Tours. Léirítear an tionchar laghdaithe sin sna leibhéil teochtaí agus frasaíochta, faightear 550 milliméadar frasaíochta san iarthar, i gcomparáid le 650 milliméadar san oirthear agus tá raon teochta níos leithne le fáil san oirthear freisin, rud a thugann le fios go bhfuil an tionchar muirí laghdaithe.

Tá an fothrach de chantaoir fíona sean a fuarthas in Cheillé, gar do Azay-le-Rideau, mar fhianaise ar shaothrú fíniúnacha i réigiún Touraine ón dara haois. Agus í faoi thionchar na heaglaise, bhí an fhíonóireacht faoi bhláth idir an 8ú agus an 12ú haois.

Chuir an chúirt ríoga a bhí lonnaithe i nGleann an Loire san 16ú haois in châteaux amhail Chambord agus Chenonceaux go mó leis an bhfás suntasach i dtáirgeadh fíonta ar ardchaighdeán agus leis an gcáil a bhí ar na “crus” go háirithe.Tháinig méadú ar an táirgeadh i ndiaidh achtú Fhorógra na bhFichidí Conradh, inar cuireadh cosc ar tháirgeadh fíona sa limistéar timpeall Páras, agus tháinig cineálacha Gamay ón réigiún timpeall Lyon ar an bhfód.

Mar bhealaí iompair nádúrtha, bhí aibhneacha an Loire agus an Cher mar spreagadh soiléir chun tairgeadh a fhorbairt sa limistéar geografach agus chun trádáil agus an t-aschur a rinneadh sa limistéar a onnmhairiú. Thrádáiltí na fíonta ab fhearr leis an Ísiltír agus le Sasana den chuid ba mhó tríd an mbacainn custam ag Ingrandes-sur-Loire, gar do Nantes. Chuirtí “fíonta mara” (“vins de la mer”) ar na fíonta sin ar ardchaighdeán mar gheall gur éirigh go maith leo agus iad á n-iompar.

Le linn an 18ú haois, forbraíodh fíonghoirt i nglean íochtarach an Cher, timpeall bailte Bléré, Thésée, Montrichard agus Chenonceaux. Rinneadh tuairisc ar fhíonsaothrú sa limistéar i suirbhé talmhaíochta bhliain XII (1804). I dtábla a aimsítear ann, “Tábla ar na fíniúnacha is mó a shaothraítear ar fhánaí an Cher”, cuirtear Côt i láthair mar “an cineál is mó a shaothraítear ar fhánaí an Cher a bhfuil a n-aghaidh ó dheas, cineál a tháirgeann fíon den chaighdeán is airde”.

In 1845, ina “Ampélographie Universelle”, rinne an Cunta Alexandre Pierre Odart tagairt do chineál Côt N freisin mar “an cineál fíniúna is mó a shaothraítear ar bhruacha an Cher agus an Lot”. Scríobh Jules Geota, a bhí thar a bheith beacht ina chuid tuairiscí, an méid seo a leanas in 1860: “Tá príomhionad Breton (Cabernet Franc N) suite in Bourgueil, idir Chinon agus Saumur, áit a soláthraítear fíonta den chéad scoth, ach téann sé i léig i dtreo oirthear an réigiúin, áit ar Côt, Chardenet, Pinot Noir, Beurot agus Meunier (...) na cineálacha is mó a fhaightear in Loir-et-Cher ...”.

I ndiaidh na géarchéime phylloxera, rinneadh fíonghoirt Touraine a athbhunú le fíniúnacha a tarraingíodh ó chineálacha a beangaíodh as nua amhail Gamay N agus Sauvignon B. D’fhorbair an limistéar geografach atá ann sa lá atá inniu ann de réir a chéile, ag ionchorprú limistéar saothraithe fíniúnacha a bhain féidearthacht mhaith leo. Tháinig buaicphointe an phróisis sin in 1939 ansin, tréimhse ghairid roimh bhriseadh amach an Dara Chogadh Domhanda, nuair a aithníodh an sonrúchán tionscnaimh cláraithe “Coteaux de Touraine”.

In 1953, glacadh ainm “Touraine” faoi dheireadh.

An tráth sin, chumhdaigh fíonghoirt achar dromchla de 8 000 heicteár, agus rinneadh na táirgeoirí a ghrúpáil ina gcúig fhíonlann chomhoibritheacha, a d’fhorbair táirgeadh fíonta a rinneadh as na cineálacha fíniúna Sauvignon B agus Gamay N, cineálacha fíniúna a raibh cáil ag teacht orthu i measc mhuintir ghnó na lónadóireachta faoi na hainmneacha coitianta “Sauvignon de Touraine” agus “Gamay de Touraine”.

Agus iad ar an eolas faoin bhféidearthacht a bhain lena réigiún agus lena gcineálacha fíniúna, ón 1985 ar aghaidh thosaigh táirgeoirí i nGleann an Cher de na cineálacha Côt N agus Sauvignon B a chur ar dháileachtaí a bhí suite ar na fánaí ab fhearr, agus maidir leis na fánaí i bhfíonghoirt Sologne choinnigh siad cineál Sauvignon B le haghaidh dáileachtaí ina raibh ithreacha gainmheacha.

Is mar gheall ar an tóir sin a bhí ag daoine ar bharántúlacht ar aithníodh ainmneacha geografacha breise - “Chenonceaux” le haghaidh fíonta geala agus dearga ó fhánaí an Cher agus “Oisly” le haghaidh fíonta geala ó fhíonghoirt Sologne.

In 2009, cumhdaíodh 4 500 heicteár leis na fíonghoirt, agus iad saothraithe ag thart ar 800 táirgeoir. Thart ar 260 000 heictealítear an táirgeacht fíona, agus is fíon geal é 60 % den mhéid sin. Baineann maothlachas le fíonta ag a bhfuil an sonrúchán tionscnaimh faoi chosaint “Touraine” agus iad sa bhéal chomh maith le críoch úr agus dhea-mheasctha.

Baineann réimse blasanna leis na fíonta geala, a mbíonn dath órga éadrom orthu go minic, idir blasanna ina bhfuil iarracht de thorthaí citris nó andúchasacha agus blasanna bláthacha atá cosúil le bláthanna bána. Fanann blas úr ina ndiaidh.

Bíonn blasanna fíneálta ar na fíonta rosé agus iarracht de chuirín dubh, torthaí andúchasacha nó citreas iontu.

Maidir leis na fíonta dearga a tháirgtear ón gcineál Gamay N – fíonta a lipéadtear mar “Gamay” nó atá sonraithe mar “primeur” – is minic a bhíonn dath an tsilín orthu agus eascraíonn blasanna te caor dearg astu le tainniní síodúla. Is fíonta cothroma iad sin, ag meascadh éadroime agus galántachta. Na fíonta a tháirgtear ó mheascáin de chineál Cabernet Franc N, nó ón gcineál sin amháin, bíonn siad galánta agus cumhachtach agus baineann struchtúr maith tainniní leo chomh maith le léiriú cumhra ina chuimsítear torthaí dearga agus dubha agus dathanna idir dath an rúibín dhorcha agus gairnéid domhain.

Bíonn struchtúr aigéadach den chuid is mó ag na fíonta súilíneacha geala agus rosé agus tugann an struchtúr sin úire agus galántacht do na fíonta. Bíonn blasanna torthaíocha ann in éineacht leis an aigéadacht chomh maith le blas beag de brioche a d’fhéadfadh forbairt thar am. Le himeacht ama, mhúnlaigh córas na bpríomhaibhneacha a chruthaíonn an Loire, an Vienne, an Cher agus an Indre a chruthaíonn ardchlár droimneach de charraig bhog ón ré Tánaisteach agus Treasach. Sna Meánaoiseanna, cuireadh, faoi thionchar na heaglaise, fíonghoirt taobh leis na gleannta a gearradh amach sa bhealach sin agus ar imill an ardchláir.

Le linn an Renaissance fiú, bhí an ghaireacht sin d’uiscebhealaí mar shócmhainn thábhachtach a spreag onnmhairiú fhíonta Touraine. An bhacainn custam lonnaithe go buan ag Ingrandes-sur-Loire, áit ónar onnmhairíodh na fíonta chuig an Ísiltír, agus cur i bhfeidhm Fhorógra na bhFichidí Conradh ó 1577, mhúnlaigh siad réigiún fíonóireachta an Loire agus bhí siad mar ghnéithe fabhracha do tháirgeadh ar ardchaighdeán. Forbraíodh fíniúnacha, faoi thionchar na tosca aeráide, bunaithe ar chineálacha Chenin B agus Cabernet Franc N sa chuid thiar den limistéar geografach, agus ba iad Sauvignon B, Côt N agus Gamay N na cineálacha a roghnaíodh sa chuid thoir de. Ba í fadlíne Tours a mharcáil an teorainn aeráide nádúrtha sin. Sna tosca fíonsaothraithe éagsúla sin a bhí roimh tháirgeoirí, ba é an dúlra a rialaíodh rogha na gcineálacha fíniúna.

I gcomhréir leis an traidisiún, tá an limistéar dáileachta atá críochaithe chun fíonchaora a bhuain teoranta do dháileachtaí ina bhfuil draenáil mhaith ithreach, agus inar foirmíodh na hithreacha ó sil-leagan Turónach agus Seanónach go príomha. Is éard atá san ithir sa chuid is mó de na gleannta idirmheánacha cré le breochloch le cion ard breochloiche. Is iomaí na breochlocha sin atá le fáil ar an dromchla agus dá bhrí sin tá ról tábhachtach acu tráth a aibítear na fíonchaora agus a ardaíonn siad an ráta malartaithe teasa san ithir. Cuireann na coinníollacha sin go mór le cáilíocht na bhfíonta geala agus dearga. Éiríonn go han-mhaith le cineál Sauvignon B go háirithe ar dháileachtaí ar a bhfuil na hithreacha “perruche” nó ar a bhfuil ithreacha cré carraigeacha cailcreacha ar a dtugtar “aubuis” go háitiúil. Is faoi na dálaí sin aimsíonn an cineál gach a theastaíonn uaidh le haghaidh aibithe ilbhliantúil. Léirítear úire agus úrnuacht sna fíonta a tháirgtear ar na hithreacha sin agus san aeráid sin. In 2009, bhí siad mar dhá thrian de tháirgeadh fíona ag a raibh an sonrúchán tionscnaimh cláraithe. Is é an cineál Gamay N, an cineál fíonchaoire duibhe ón athbhunú i ndiaidh phylloxera, an cineál a fhástar ar dháileachtaí ar a bhfuil ithreacha le cré agus breochloch go príomha, agus bíonn na fíonta a dhíorthaítear as torthaíoch agus spleodrach. Is é Cot N an príomhchineál a úsáidtear sna fíonta dearga a tháirgtear soir d’fhadlíne Tours, agus is é Cabernet Franc N an cineál is mó siar ón líne sin. Tugann na cineálacha sin struchtúr tainniní maith do na fíonta.

Aithnítear cúig ainm gheografacha breise faoin sonrúchán tionscnaimh cláraithe “Touraine”.

Amboise

Tá an t-ardchlár bog cailce sách droimneach, agus é ag airde idir 80 méadar agus 100 méadar. Le héagsúlacht na staideanna geoipeideolaíoch, bhí deis ag na táirgeoirí na dálaí fáis is fearr a aimsiú le haghaidh gach cineál fíniúna a bhunaigh iad féin san áit. Tá na fíonta rosé úr agus torthaíoch, agus na fíonta dearga bíonn carachtar aramatach sách dian acu, chomh maith le struchtúr tainniní maith, le blasanna de thorthaí dearga ach go háirithe, agus na fíonta geala, bíonn siad tirim go ginearálta ach uaireanta bíonn siúcraí coiptheacha acu agus is féidir iad a lipéadú mar “demi-sec” (“leath-thirim”), “moelleux” (“leath-mhilis”) nó “doux” (“milis”). Éiríonn struchtúr tainniní na bhfíonta dearga bog i gcás ina n-aosaítear iad. I gcás na bhfíonta geala, cuireann aosú lena gcastacht aramatach.

Azay-le-Rideau

A bhuí lena suíomh idir gleannta an Loire agus an Indre, tairbhíonn na fíonghoirt d’aeráid mheasartha. Is iad fíniúnacha de chineálacha Grolleau N agus Chenin B atá le fáil sna cnoic agus sna fargáin gainmheacha ghairbhéil, agus táirgeann siad fíonta geala atá galánta agus úr agus fíonta rosé atá torthaíoch. De réir an traidisiúin, ní mór fíonta rosé a tháirgeadh de réir an teicníc a bhaineann le brú díreach roimh an gcoipeadh chun an blas torthaíoch sin a fháil. Maidir leis na fíonta geala, a bhíonn siúcraí coiptheacha acu uaireanta, bíonn siad galánta agus mianrach.

Chenonceaux

Síneann an limistéar geografach amach taobh leis na fánaí ar an dá bhruach den Cher. Cuirtear na fíniúnacha ar dháileachtaí ina bhfuil cion mór breochloiche sna hithreacha. Bíonn carachtar aramatach an fhíona ghill dian go ginearálta, ag léiriú dea-bholaithe bláthacha, amhail sceach gheal agus acáise, agus blasanna níos bláthacha de thorthaí citris, torthaí triomaithe, etc. Maireann an t-aosú go dtí an 30 Aibreán an bhliain i ndiaidh na buainte ar a laghad agus cuireann sé leis an maothlachas agus leis an ngalántacht. Tá struchtúr deas tainniní ag na fíonta dearga. Bíonn a gcarachtar aramatach sách dian, le blasanna de thorthaí dubha ach go háirithe. Maireann an t-aosú ar a laghad go dtí an 31 Lúnasa an bhliain i ndiaidh na buainte agus cuidíonn sé le fíon a tháirgeadh ar a bhfuil dea-bholaithe casta agus tainniní maothlacha síodúla.

Mesland

Comhfhreagraíonn an limistéar geografach, atá suite in oirthuaisceart an limistéar a chumhdaítear leis an sonrúchán tionscnaimh cláraithe “Touraine”, d’imeall ardchlár ar aghaidh an Loire. Is ithreacha breochloiche iad uile na hithreacha ann ina bhfuil gaineamh Méicéineach agus iad sách cosúil lena chéile. Spreagann an raon leathan teochta agus an suíomh geografach na tréithe is fearr sna cineálacha fíniúna a aibíonn go luath. Na fíonta dearga agus rosé, a dhíorthaítear as an gcineál Gamay N den chuid is mó, saintréithe dá gcuid atá sna dea-bholaithe tiubhaithe caor dearg a bhíonn uathu. Na fíonta geala, a mbíonn siúcraí coiptheacha acu uaireanta, baineann carachtar aramatach casta leo, lena nochtar dea-bholaithe bláthacha amhail sceach gheal, bláth teile agus beirbhéine, chomh maith le blasanna níos torthaíche de chitreas agus piorra. Is minic a fhágann siad úire fhada sa bhéal ina ndiaidh.

Oisly

Agus iad suite i gcroílár limistéar fíonóireachta Sologne, táirgeann na fíonghoirt sin fíonta geala, a dhéantar as fíonchaora de chineál Sauvignon B amháin, agus léiríonn siad an fhéidearthacht iomlán a bhaineann leo mar gheall ar an ngaineamh ilchríochach agus na hithreacha gairbhéil agus na foirmithe tipiciúil de Sologne ina bhfuil gaineamh, cré agus marla sliogáin. Léirítear sna sonraí aeráide don limistéar geografach go bhfuil an séasúr is fo-tirime i réigiún Touraine aige. Soláthraíonn an comhshaol nádúrtha sin úire d’fhíonta agus í sonrach mar gheall ar dhea-bholaithe míne agus fíneálta le blasanna de chitreas agus bláthanna bána. Maireann an t-aosú go dtí an 30 Aibreán an bhliain i ndiaidh na buainte agus cuireann sé le castacht na bhfíonta.

Tá Touraine, agus an oidhreacht fíonghort agus gleannta a mhol ríthe go hard na spéire, fós ar cheann de sheoda na réigiún fíonóireachta thuaidh, agus chuir a thírdhreacha cultúrtha beo, arna chaomhnú ag fíonóireacht shaolta, le Gleann an Loire a bheith san áireamh mar láithreán de chuid láithreáin Oidhreachta Domhanda UNESCO.

Fíonta súilíneacha

Táirgtear fíonta súilíneacha sna tosca ar a dtugtar tuairisc thuas. Agus iad ag tabhairt faoi deara go raibh sé de nós ag na fíonta buidéalaithe ina siléir coipeadh den dara uair, d’fhéach táirgeoirí Touraine le leas a bhaint as an nós a bhaineann le haerú nádúrtha agus tairbhe a bhaint as. Ba as sin a tháinig na fíonta a rinneadh margaíocht do thomhaltóirí orthu mar fhíonta “súilíneacha” ón 19ú haois ar aghaidh. Chuidigh na siléir a gearradh amach ón tuffeau (carraig mhínghráinneach aolchloiche) le forbairtí i dtáirgeadh na bhfíonta sin a chur chun cinn, forbairtí lena n-éilítear limistéir mhór chun stóráil ag teocht áirithe agus chun iad a láimhseáil.

Agus an taithí a fuair siad le linn níos mó ná céad bliain, tá saineolas cruthanta ag táirgeoirí na bhfíonta súilíneacha maidir le comhdhéanamh a mbaisceanna fíona. Léirítear úrnuacht chríochach na bhfíonta geala leis an gceanglas gur cheart do chumaisc 60 % den chineál fíniúna Chenin B nó Orbois B a bheith iontu. Cuidíonn aosú cothrománach ar racaí lata le blasanna de brioche a fhorbairt agus le castacht na bhfíonta.

9. Coinníollacha breise fíor-riachtanacha (pacáistiú, lipéadú, ceanglais eile)

Limistéar díreach in aice láimhe

Creat dlíthiúil:

Reachtaíocht náisiúnta

An cineál coinníll breise:

Maolú maidir le táirgeadh sa limistéar geografach críochaithe

Tuairisc ar an gcoinníoll:

Sa limistéar atá díreach in aice láimhe, arna shainiú ag maolú maidir le táirgeadh agus próiseáil na bhfíonta súilíneacha agus maidir le táirgeadh, aosú agus buidéalú na bhfíonta súilíneacha, cuimsítear críoch na mbardas seo a leanas (liosta a cuireadh le chéile ar bhonn Chód Geografach Oifigiúil 2021):

— Roinn Indre: Faverolles-en-Berry, Fontguenand, Lye, La Vernelle, Veuil agus Villentrois;

— Roinn Indre-et-Loire: Bréhémont, La Chapelle-aux-Naux, Chaveignes, Chezelles agus Crissay-sur-Manse;

— Roinn Loir-et-Cher: Candé-sur-Beuvron, Cheverny, Cormeray, Fresnes, Le Controis-en-Sologne (críocha de na hiarbhardas cumaiscthe Feings, Fougères-sur-Bièvre agus Ouchamps amháin), Les Montils, Mont-près-Chambord, Sambin agus Selles-sur-Cher;

— Roinn Maine-et-Loire: Brain-sur-Allonnes agus Montsoreau.

Creat dlíthiúil:

Reachtaíocht náisiúnta

An cineál coinníll breise:

Forálacha breise a bhaineann le lipéadú

Tuairisc ar an gcoinníoll:

— Ní mór an tásc “Gamay” teacht i ndiaidh ainm an tsonrúcháin tionscnaimh chláraithe faoi réir chomhlíonadh na bhforálacha a leagtar síos sa tsonraíocht táirge.

— Féadfaidh ceann amháin de na hainmneacha geografacha breise seo a leanas teacht i ndiaidh ainm an tsonrúcháin tionscnaimh chláraithe faoi réir chomhlíonadh na bhforálacha a leagtar síos sa tsonraíocht táirge: “Amboise”, “Azay-le-Rideau”, “Chenonceaux”, “Mesland” agus “Oisly”.

— Féadfaidh an tásc “primeur” (“luath”) nó “nouveau” (“nua”) teacht i ndiaidh ainm an tsonrúcháin tionscnaimh chláraithe faoi réir chomhlíonadh na bhforálacha a leagtar síos sa tsonraíocht táirge.

— I gcás ina sonraítear i reachtaíocht an Aontais go bhféadfaidh na Ballstáit na tásca roghnacha a rialú, priontálfar tásca den sórt sin ar lipéid i bhfoclaíocht nach bhfuil níos mó, ar airde agus ar leithead, ná dhá oiread mhéid na litreacha lena gcruthaítear ainm an tsonrúcháin thionscnaimh chláraithe.

— Ní mór do mhéid na litreacha le haghaidh an tsonrúcháin gheografaigh “Val de Loire” a bheith níos mó, ar airde ná ar leithead, ná dhá thrian de mhéid na litreacha lena gcruthaítear ainm an tsonrúcháin tionscnaimh chláraithe.

Tásca forlíontacha

Creat dlíthiúil:

Reachtaíocht náisiúnta

An cineál coinníll breise:

Forálacha breise a bhaineann le lipéadú

Tuairisc ar an gcoinníoll:

— Ní mór don ainm geografach breise “Amboise”, “Azay-le-Rideau” nó “Mesland” a bheith priontáilte i ndiaidh ainm an tsonrúcháin tionscnaimh chláraithe i litreacha nach bhfuil níos mó, ar airde agus ar leithead, ná méid na litreacha lena gcruthaítear ainm an tsonrúcháin thionscnaimh chláraithe.

— Ní mór don ainm geografach breise “Chenonceaux” nó “Oisly” a bheith priontáilte faoi ainm an tsonrúcháin tionscnaimh chláraithe i litreacha nach bhfuil níos mó, ar airde agus ar leithead, ná méid na litreacha lena gcruthaítear ainm an tsonrúcháin thionscnaimh chláraithe.

— Ní mór d’fhíonta geala ar a bhfuil an t-ainm geografach breise “Amboise”, “Mesland” nó “Azay-le-Rideau” an tásc “demi-sec” (“leath-thirim”) a bheith ar a lipéad, faoi réir chomhlíonadh na gcaighdeán anailíseach le haghaidh an táisc sin sa tsonraíocht táirge, nó an tásc “moelleux” (“leath-mhilis”) nó “doux” a bheith orthu, ag comhfhreagairt don mhéid siúcra choipigh (glúcós agus fruchtós) san fhíon, arna shainiú i reachtaíocht an Aontais.

Lipéadú

Creat dlíthiúil:

Reachtaíocht náisiúnta

An cineál coinníll breise:

Forálacha breise a bhaineann le lipéadú

Tuairisc ar an gcoinníoll:

— Ní mór d’fhíonta rosé ar a bhfuil an t-ainm geografach breise “Mesland” an tásc “demi-sec” (“leath-thirim”) a bheith ar a lipéad, faoi réir chomhlíonadh na gcaighdeán anailíseach le haghaidh an táisc sin sa tsonraíocht táirge, nó an tásc “moelleux” (“leath-mhilis”) nó “doux” a bheith orthu, ag comhfhreagairt don mhéid siúcra choipigh (glúcós agus fruchtós) san fhíon, arna shainiú i reachtaíocht an Aontais.

— Maidir le fíonta is féidir a lipéadú mar “primeur” (“luath”) nó “nouveau” (“nua”), ní mór don bhliain fíona a bheith ar an lipéad freisin.

— I gcás fíonta lena ngabhann an sonrúchán tionscnaimh, féadfar ainm aonaid gheografaigh níos lú a shonrú ar a lipéad, ar choinníoll gurb amhlaidh an méid seo a leanas:

— ainm áite is ea é atá liostaithe i gclárlann na talún;

— bíonn an t-ainm le feiceáil ar an dearbhú buainte.

— Priontáiltear an tásc “Gamay” díreach faoi ainm an tsonrúcháin tionscnaimh chláraithe i litríocht nár cheart a bheith níos lú, ar airde ná ar leithead, ná dhá thrian de mhéid na litreacha lena gcruthaítear ainm an tsonrúcháin thionscnaimh chláraithe, ach níor cheart dóibh a bheith níos mó ná na litreacha sin.

Nasc chuig an tsonraíocht táirge

https://info.agriculture.gouv.fr/gedei/site/bo-agri/document_administratif-fb0f49d6-abf0-4a1d-954e-89dbe4bf31b3

(1) IO L 9, 11.1.2019, lch. 2.